L'Ajuntament de Sagunt rep la triatleta local Livia Guillén com a reconeixement al seu resultat en el campionat autonòmic de triatló
31 d’agost 2022

![](/media/ezgayag3/c1_mini_m1_recepcion_triatleta_liviaguillen_img_5891.jpg?width=850&height=566.9886363636364)

L'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han rebut este dimecres en el saló de sessions de l'Ajuntament de Sagunt a la triatleta local Livia Guillén amb motiu dels seus recents èxits esportius i per la seua actuació en el campionat autonòmic de triatló de la Comunitat Valenciana, on va aconseguir guanyar dos de les quatre proves i va quedar segona en les altres dues.

L'esportista del Port de Sagunt cursa actualment tercer d'ESO en el Col·legi San Pedro Apóstol del mateix nucli i combina la seua activitat acadèmica, en la qual també destaca amb unes qualificacions brillants, amb la seua carrera esportiva, que ja està plagada d'assoliments i des de 2021 competix sota la qualificació d'esportista elit promesa (menor de 16 anys).

Entre els seus assoliments esportius destaquen el primer lloc en la categoria infantil del III Duatló de Castelló; dos segons llocs com a infantil en el I Duatló de Carlet i en el Triatló de Moncada; una plata en l'autonòmic infantil d'Aquatló de Cullera; i un bronze en infantils en el campionat autonòmic de Triatló de l'Alt Palància, que li van valdre la tercera posició en el rànquing autonòmic de la categoria infantil de la Comunitat Valenciana durant la temporada 2020/2021.

Ja en la categoria cadet, durant la passada temporada 2021/2022 es va proclamar guanyadora del III Duatló Ciutat de Sagunt i del VI Duatló Vialterra d'Algemesí; també va resultar vencedora en l'autonòmic de Duatló de Sant Vicent del Raspeig i l'autonòmic d'Aquatló de Cullera; i va obtindre sengles plates en el XVII Triatló de Bétera i el IV Triatló de la Vila Joiosa, ambdues competicions d'àmbit autonòmic.

Gràcies a estes classificacions va aconseguir la primera posició en el rànquing autonòmic de la Comunitat Valenciana de la categoria cadet i també va obtindre plaça directa per al Campionat d'Espanya de Triatló en Edat Escolar, que es va celebrar a Logronyo, i on va aconseguir el segon lloc per equips autonòmics, el cinqué en triatló per relleus mixtos, va superar la semifinal com a segona i va quedar cinquena en la final.

El primer edil ha subratllat l'esforç, el treball, el sacrifici, la perseverança i la continuïtat que han portat a Livia fins als bons resultats obtinguts. **«Per descomptat s'ha de tindre alguna cosa per a arribar a l'esport d'elit, però hi ha moltíssima feina seriosa darrere i jo estic convençut que en el teu cas ha sigut així»**, indicava Moreno.

Per la seua part, el regidor d'Esports ha destacat el **«compromís amb l'esport»** de l'esportista local. **«Estem davant una autèntica promesa del triatló femení, amb una grandíssima progressió, de la qual ens sentim doblement orgullosos tant pels seus assoliments esportius com per la seua condició de dona, ja que per al nostre municipi suposa una enorme satisfacció vore el nivell d'èxit que està aconseguint el nostre esport femení, la qual cosa ens ajuda a continuar visibilitzant-lo per a aconseguir així, entre totes i tots, col·locar-lo al màxim nivell d'igualtat amb l'esport masculí»**, ha agregat Timón.

Livia Guillén ha agraït l'honor que se li ha brindat per part del Consistori i ha donat les gràcies a la seua família i al club, però **«especialment»** al seu entrenador, Ramón Ejeda, i son pare. **«Em donen molt de suport. Són els que més suport em donen»**, ha puntualitzat la triatleta.

**«Fins i tot en els esports més individuals sempre hi ha un equip darrere»**, ha asseverat l'alcalde, d'altra banda, en referència a la xarxa de suport de l'esportista, a la seua mare, present en l'acte, la seua família, el seu entrenador, el club en què milita i les seues amistats. **«És important que tot això també estiga alineat»**, ha agregat. En esta línia, Moreno ha assenyalat que este acte **«també és un reconeixement a tot eixe ecosistema»** que ha permés a la jove arribar a eixos resultats.

D'altra banda, el primer edil ha assegurat igualment que el nivell d'excel·lència en l'esport aconseguit per Livia Guillén **«transcendix»** i els seus assoliments **«arriben a la societat»**, cosa per la qual **«és una inspiració»**. En este sentit, ha explicat que **«lamentablement, segons les estadístiques, moltíssimes xiquetes i dones deixen l'esport entre els 14 i els 18 anys»**.

**«Tindre una referent com tu, que amb 14 anys està en la part més alta de l'esport nacional ens permet llançar el missatge que l'esport és una cosa imprescindible en les nostres vides, que tots i totes hem d'incorporar, i animar a tothom, i particularment a les dones d'este municipi, a que continuen practicant esport, perquè és molt important tant en l'àmbit de la igualtat com en tots els àmbits de la vida. El que fas té un efecte molt positiu en esta ciutat, en el municipi, en la nostra societat. T'hem de donar les gràcies pel que suposes com a exemple per a tots i totes»**, ha manifestat l'alcalde dirigint-se a la jove atleta.

Actualment, Livia Guillén competix en la categoria cadet amb el Club de Triatló TriCanet d'En Berenguer des de 2016. Entre 2014 i 2015 va formar part del Club Morvedre Triatlón. Per a esta temporada 2022/2023, que comença ara, vol disputar els campionats autonòmics de la Comunitat Valenciana i els nacionals de Triatló i Duatló amb l'objectiu de poder mantindre la categoria d'esportista elit promesa.

A més a més, està inclosa dins dels plans de tecnificació impartits per la Federació Valenciana de Triatló en el Centre Educatiu de Xest i dins del Plan Amazonas, Jornadas Deportivas para la Mujer, copatrocinat per la Federació Espanyola de Triatló i Iberdrola.

Tant l'alcalde com l'edil d'Esports han felicitat Livia Guillén pels seus assoliments i li han desitjat els majors èxits per als reptes que li esperen en el futur en este **«merescut homenatge»** en què li han traslladat, així mateix, la seua **«admiració»** i **«reconeixement»** així com el de tota la ciutat, segons ha expressat Javier Timón. **«Estem convençuts que continuaràs recollint molts èxits»**, ha remarcat Darío Moreno.

*   [](http://www.facebook.com/sharer.php?u=https://aytosagunto.es/va/actualitat/recepcio-ajuntament-sagunt-triatleta-livia-guillen-2022-08-31/ "Facebook")
*   [](http://twitter.com/share?url=https://aytosagunto.es/va/actualitat/recepcio-ajuntament-sagunt-triatleta-livia-guillen-2022-08-31/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/recepcio-ajuntament-sagunt-triatleta-livia-guillen-2022-08-31/ "Linked In")
*   [](mailto:?body=https://aytosagunto.es/va/actualitat/recepcio-ajuntament-sagunt-triatleta-livia-guillen-2022-08-31/)